ארז תדמור (איש תקשורת)

ארז תדמור (נולד ב-14 באוגוסט 1980) הוא בעל טור, פובליציסט ושדרן רדיו בעל רצועת שידור יומית ברדיו גלי ישראל; אחד משני המייסדים של תנועת "אם תרצו". שימש כותב הנאומים של בנימין נתניהו בבחירות 2015. מחבר הספר "מדוע אתה מצביע ימין ומקבל שמאל?", שיצא לאור בהוצאת סלע מאיר ב-2017. ב-2011 היה מחבר שותף של הספרון "נכבה חרטא".

 ביוגרפיה 
תדמור גדל בקריית ארבע במשפחה חילונית. הוא למד בתיכון עירוני ג' בירושלים. שירת בצה"ל בחיל ההנדסה.

במהלך שירותו הצבאי בחיל ההנדסה, כאשר היה סמל מחלקת טירונים, הורשע בגנבת פריטי אמל"ח ורכוש צבאי. תדמור נידון ל-45 ימי מאסר בפועל לריצוי בעבודות צבאיות, 4 חודשי מאסר על-תנאי והורדה לדרגת רב-טוראי.

ב-2002 היה בין מייסדי המאחז שדה בועז.

תדמור עבד ככתב ב"ידיעות ירושלים" (2003–2004), במקור ראשון (2004–2006) ובהמשך גם באתר nrg. למד החל מ-2006 לתואר ראשון במדע המדינה באוניברסיטה העברית בירושלים, סיים כבוגר במדע המדינה ובתוכנית הלימודים הרב תחומית במדעי הרוח (BA כללי). המשיך אחר כך לתואר שני במדע המדינה באוניברסיטת בר-אילן.

ב-2006 שימש בתפקיד בכיר במטה הבחירות של הליכוד בירושלים. בינואר 2007 הקים עם רונן שובל את תנועת "אם תרצו". ביוני 2012 פרש מהתנועה. זמן קצר לאחר מכן הצטרף לאתר מידה, ובסוף 2012 כיהן במשך תקופה קצרה כעורך באתר nrg מעריב.

במאי 2011 הוציאה "אם תרצו" ספרון בן 73 עמודים בשם "נכבה חרטא", שכתבו במשותף תדמור ואראל סג"ל. על פי הפרסום, הנכבה היא מיתוס פלסטיני שהומצא כדי להפוך את התוקפן לקורבן.

את הספר "מדוע אתה מצביע ימין ומקבל שמאל?" החל תדמור לכתוב ב-2014, כפרויקט סיום בסמינר "קרן תקווה" שהשתתף בו בניו יורק. ב-2017 ראה הספר אור. על פי מאמר ביקורת שכתב על הספר יריב אופנהיימר, "מרביתו ככולו של הספר מוקדש לניתוח מעמיק וקולח של "האליטות השמאלניות" ויכולתן לכפות כביכול על הרוב את עמדותיהן". לפי הספר, מנחם בגין לא חולל מהפך אלא הנציח את שליטת האליטות בדרגי המקצוע והייעוץ.

באפריל 2016 החליף את אראל סג"ל כמגיש רצועה יומית ברדיו גלי ישראל. הוא בעל טור באתר nrg, ובאתר "מידה".

בינואר 2019 מונה ליועץ ודובר מטה ההסברה של הליכוד, לקראת הבחירות לכנסת העשרים ואחת. ראש הממשלה בנימין נתניהו הציבו במקום ה-41 ברשימה לכנסת. לאחר התפטרותו של פנחס עידן מהרשימה, תדמור קודם למקום ה-40, אך לא נבחר לכנסת. הוא לא התמודד לכנסת במערכות הבחירות הסמוכות למערכת בחירות זו. במהלך 2019, עוד בהיותו דובר הליכוד, צורף תדמור כפרשן קבוע בפאנל החדשות של רשת 13 בהובלת אילה חסון. ב-2021 החל להגיש את תוכנית החדשות ״האולפן הפתוח״ בערוץ 20 (ערוץ המורשת) אשר מוכר כיום כ״עכשיו 14״.

ב-12 ביולי 2022 הודיע על התמודדות בפריימריז במפלגת הליכוד. תדמור הגיע בבחירות אלו למקום ה-47, שנחשב ללא ריאלי.

 עמדותיו 
תדמור סבור ששופטים בבית המשפט העליון פוסקים לפי עמדותיהם הפוליטיות בניגוד לרצון הבוחר, וכך יוצרים דיקטטורה שיפוטית. לדבריו, "רוח המפקד" של השופטים בבית המשפט העליון פוגעת בביטחון אזרחי המדינה, בפרט בנושא הריסת בתי מחבלים. על פסיקתם בפרשת לארה אל-קאסם כתב שמדובר בטעות אסטרטגית של בג"ץ, שתאפשר לשכנע את הציבור שבג"ץ הוא גוף בעל אג'נדה אנטי-דמוקרטית ואנטי-ציונית.

תדמור הביע בעבר התנגדות למדיניות של כלכלה מתוכננת, בהתאם לפילוסופיה של ליברליזם כלכלי.

חיים אישיים
תדמור נשוי ואב לשלושה. מאז 2007 מתגורר באפרת.

 לקריאה נוספת 
 ארז תדמור, מדוע אתה מצביע ימין ומקבל שמאל?, הוצאת סלע מאיר, 2017

 קישורים חיצוניים 




 אריה גרין, "הימין בפריחה, השמאל בדעיכה", באתר מידה, 3 בינואר 2018
 דניאל רוזנברג, ארז תדמור - מדוע אתה מצביע ימין ומקבל שמאל? (ביקורת ספר), סוציולוגיה ישראלית, כרך יט', מס. 2, תשע"ח, יולי 2018




ממאמריו:
 מאמרים אחרונים ב-nrg
 מאמרים אחרונים ב"מידה"
 תקרית דיפלומטית: הבלוג של ארז תדמור


 ארז תדמור, כמה הערות בשבח נתניהו המקיאווליסט והעיוורון של הימין, באתר "היגיון בשיגעון", 1 בספטמבר 2014

 הערות שוליים 

קטגוריה:פובליציסטים ישראלים
קטגוריה:שדרני רדיו ישראלים
קטגוריה:פרשנים פוליטיים ישראלים
קטגוריה:בעלי טור ישראלים
קטגוריה:סגל גלי ישראל
קטגוריה:סגל מקור ראשון
קטגוריה:פעילים פוליטיים ישראלים
קטגוריה:פעילי הליכוד
קטגוריה:מורשעים בעבירות ביטחון בישראל
קטגוריה:מחברי ספרי עיון ישראלים
קטגוריה:אם תרצו
קטגוריה:סגל מידה
קטגוריה:אפרת: אישים
קטגוריה:בוגרי תיכון עירוני ג' (ירושלים)
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1980